**Dopuna**

**Popisa isprava i službenih obrazaca u 2024. godini**

Sukladno obvezi kontinuiranog ažuriranja *Popisa isprava i službenih obrazaca* koji je sastavni dio *Odluke o ispravama i službenim obrascima* čiji su sadržaji, oblik, način zaštite i obvezna primjena propisani zakonima i drugim propisima (Narodne novine, br. 50/11, 119/11, 28/13, 96/13, 47/14, 61/15, 34/16, 17/17, 86/17 i 97/18), navodimo dopunu važećeg Popisa isprava i obrazaca.

**Ministarstvo zdravstva**

**Pravilnik o načinu obrade zdravstvenih i drugih osobnih podataka u zdravstvenim nacionalnim i institucionalnim informacijskim sustavima u zdravstvu, načinu čuvanja i zaštite zdravstvenih podataka i izrade zdravstvenih pokazatelja, standardiziranim obrascima te registrima i evidencijama u zdravstvu (Narodne novine, broj 150/24),** kao podzakonski akt Zakona o podacima i informacijama i informacijama u zdravstvu (Narodne novine, broj 14/19), propisuje način obrade zdravstvenih i drugih osobnih podataka u Centralnom zdravstvenom informacijskom sustavu Republike Hrvatske (dalje CEZIH), Nacionalnom javnozdravstvenom informacijskom sustavu (dalje NAJS) i drugim zdravstvenim nacionalnim i institucionalnim informacijskim sustavima, način čuvanja i zaštite zdravstvenih podataka i izrade zdravstvenih pokazatelja, standardizirani obrasci za prikupljanje i obradu zdravstvenih podataka, sadržaj, popis i opis zdravstvenih registara i evidencija u području zdravstva koje služe za zdravstvena statistička istraživanja iz područja zdravstvene zaštite, javnog zdravstva, zdravstvenih djelatnosti, pružatelja i korisnika zdravstvenih usluga, zdravstvene infrastrukture, pruženih usluga, utvrđenih bolesti, stanja i ozljeda, krvi, krvnih pripravaka, lijekova i medicinskih proizvoda, zdravstvenog osiguranje i financiranja zdravstvene zaštite.

U obradi podataka, odnosno zdravstvene dokumentacije, sudjeluju pružatelji programske podrške u dijelovima informacijskih sustava i druge osobe ovlaštene za pristup sustavu.

Sukladno odredbi članka 10. ovoga Pravilnika, korisnik informacijskog sustava u zdravstvu obvezan je identificirati se i autentificirati u sustav korištenjem identifikacijskog digitalnog certifikata ili druge vjerodajnice značajne razine sigurnosti, sukladno propisima kojima se uređuje europski okvir za digitalni identitet.

**U svrhu identifikacije i autentifikacije** kako je naprijed navedeno, *Ministarstvo zdravstva izdaje iskaznicu ovlaštenom zdravstvenom radniku (u daljnjem tekstu: Iskaznica). Iskaznica u smislu ovoga Pravilnika je službeni obrazac/javna isprava kojom ovlašteni zdravstveni radnik dokazuje svoj službeni status i elektronički identitet te koju koristi za elektroničko potpisivanje dokumenata i transakcija za koje je korisnik Iskaznice ovlašten.*

*Iskaznica se izdaje na propisanom obrascu zdravstvenim radnicima upisanim u Nacionalni registar pružatelja zdravstvene zaštite. Iskaznica je plastična kartica u standardnom ISO ID-1 formatu koja na sebi sadrži kontaktni čip i beskontaktni čip za pohranu elektroničkih podataka.*

Iskaznica može služiti i za beskontaktnu primjenu radi registracije ulaska u prostorije i u druge svrhe propisane posebnim propisima.

Slijedom navedenog, u Popis isprava i službenih obrazaca koji je sastavni dio Odluke o ispravama i službenim obrascima čiji su sadržaj, oblik, način zaštite i obvezna primjena propisani zakonima i drugim propisima (Narodne novine, br. 50/11, 119/11, 28/13, 96/13, 47/14, 61/15, 34/16, 17/17, 86/17 i 97/18), dodaje se isprava/obrazac kako slijedi:

|  |  |
| --- | --- |
| **Naziv isprave i službenog obrasca** | **Pravni izvor** |
| **Iskaznica ovlaštenog zdravstvenog radnika**  | **Pravilnik o načinu obrade zdravstvenih i drugih osobnih podataka u zdravstvenim nacionalnim i institucionalnim informacijskim sustavima u zdravstvu, načinu čuvanja i zaštite zdravstvenih podataka i izrade zdravstvenih pokazatelja, standariziranim obrascima te registrima i evidencijama u zdravstvu (NN 150/24)** |